ועדת החינוך, התרבות והספורט, כנסת 18, פרוטוקול מספר 617, 2012-05-21 12:00

אלכס מילר: רבותיי, אנחנו פותחים את ישיבת ועדת החינוך וממשיכים בסדר היום.

אלכס מילר: הנושא הוא הצעת חוק הספורט (תיקון מספר 8) (הוראות שונות), התשע"ב-2012, של חברת הכנסת תירוש (פ/3150), פרוטוקול 617, וכמובן אנחנו ניתן לחברת הכנסת תירוש להציג את הצעת החוק לקראת קריאה שנייה ושלישית, אחר כך דיון כללי, המשרדים שונים בכל מה שקשור לסעיפים בחוק שיש עליהם הערות כאלה ואחרות.

אלכס מילר: בבקשה, גברתי.

רונית תירוש: החוק הזה היה הרבה יותר גדול ורחב ועסק בעוד כמה וכמה סעיפים, אבל בתיאום עם משרד הספורט, ואני מדגישה את זה גם לפרוטוקול, כשהשרה ביקשה שעל בימת הכנסת אני אומר שההמשך יהיה בתיאום, הקפדנו לעשות את זה, גם בישיבות בתוך לשכתי וגם כמובן פה במסגרת דיוני הוועדה, החוק קוצץ מאוד, זאת אומרת הרבה מאוד סעיפים ירדו לבקשת משרד הספורט, וכמובן ששיתפתי פעולה עם העניין.

רונית תירוש: הגענו בסופו של דבר לשני סעיפים מרכזיים שמהווים את יתרת החוק, האחד מדבר על הנושא של ביטוח, כפל ביטוחים, כרגע המצב הוא שספורטאי בכל קבוצה, בכל איגוד ובכל נבחרת צריך לבטח את עצמו וזה מיותר, מה גם שיש את משרד החינוך שמבטח את התלמידים 24 שעות ביממה דרך חברת ענבל או יש חלופה לחברה הזאת, אינני יודעת, בכל אופן רצו להניח בצד את הביטוח הזה של משרד החינוך ובכל זאת ברגע שאתה מתאמן ומשחק וקצת יותר מסכן את הגפיים שלך אז שיהיה ביטוח נוסף ולכן הסכמנו שיהיה ביטוח אחד, לא משנה מי מהדרגים, בין אם זה האגודה, האיגוד, הקבוצה או הנבחרת, העיקר שיהיה מבוטח במקום אחד וזה מספק.

רונית תירוש: זה סעיף אחד.

רונית תירוש: הסעיף השני מדבר על הנושא של העברות, פרישה של ספורטאי מקבוצה מסוימת לקבוצה אחרת.

רונית תירוש: עשינו הבחנה כאן של גילאים, כאשר גם פה אנחנו מאוד הלכנו יד ביד, צעד צעד, יחד, גם עם משרד הספורט וגם עם נציגי ההתאחדויות והאיגודים למיניהם, משום שיש פה דיפרנציאציה, אל"ף בין ספורטאי שהוא ספורטאי יחיד בענף הספורט או חלק מקבוצה, ובי"ת, מידת ההשקעה שמשקיעים בהתמחות של אותו ספורטאי, כנגזרת של פיצוי שהוא צריך להחזיר לקבוצה שבעצם מימנה אותו ודרכה הוא עבר את ההתמחויות, ויש הבדל בין כדורגל לכדורסל לג'ודו, לשיט, התעמלות כמובן, וענפים נוספים.

רונית תירוש: אני לא רוצה לרדת לפרטים, כי הפרטים מבחינת ההבחנה בין ילד עד גיל 15 ומ-15 עד 17 ומ-17 ואילך, ההבחנה נמצאת כאן בהצעת החוק ואני רוצה מאוד מאוד מאוד להודות ליושב ראש הוועדה שאל"ף גם היה לו סיי בעניין, גם כשאישרנו את זה לקריאה ראשונה, ובהכנה לקראת קריאה שנייה-שלישית היום יש לו את העמדה שלו ואני מאוד מברכת עליה ומכבדת ומודה לך על כל המאמצים שעשית על מנת שנדון בזה לסיום התהליך.

אלכס מילר: רבותיי, הערות כלליות לחוק?

אלכס מילר: יש?

אלכס מילר: אין?

רתם קמר: כמה דברים.

רתם קמר: קודם כל לפני הישיבה פה דיברתי עם עמיתיי באיגוד הכדורסל והוועד האולימפי, הם לא כל כך ידעו על הדיון הזה, אז אולי כדאי לבדוק את זה.

רונית תירוש: אבל על החוק הם ידעו, כי ישבנו בזמנו- - -

רתם קמר: דיברתי גם עם גיל עטר, היועץ המשפטי של הוועד האולימפי, וגם עם רונן ויינברג, היועץ המשפטי של איגוד הכדורסל, הם היו די מופתעים, הם ידעו שהיה בעבר איזה- - -

רונית תירוש: ישבנו איתם באולם נגב- - -

אלכס מילר: אתה קיבלת הזמנה, אדוני?

רתם קמר: אני לא קיבלתי הזמנה, אני במקרה ידעתי על הישיבה הזאת והעברתי את זה מיד ליושב ראש- - -

יהודית גידלי: הודעה ממזכירות הוועדה; לגבי הספורט והוועד האולימפי, הוזמנו.

רתם קמר: אני אומר, אנחנו לא קיבלנו הזמנה וידענו על זה במקרה.

יהודית גידלי: אין דבר כזה במקרה, יש לנו הזמנות, יש לנו אישורים שאתם מקבלים ופותחים את המייל.

רתם קמר: אז אולי צריך לבדוק את המיילים ואת הפקסים.

רונית תירוש: אלה מיילים ויש לה אישור שקיבלו את המיילים.

רתם קמר: אני אבדוק את זה, אני רק אומר שזה שאיגוד הכדורסל לא נמצא פה ו- - -

יהודית גידלי: זה על פי בחירתו.

רתם קמר: לא.

יהודית גידלי: אל תגיד לי לא.

רתם קמר: בפירוש לא.

אלכס מילר: אתה מכיר את כלל הברזל בכל מה שקשור לחקיקה הפלילית?

אלכס מילר: אי ידיעת החוק אינה פוטרת מהעונש, נכון?

אלכס מילר: תשמע, ואת זה אתה יכול למסור לשאר האיגודים, זו ועדת חינוך, תרבות וספורט שמקיימת כמעט כל שבוע דיונים בסוגיות שונות שקשורות לנושאים האלה.

אלכס מילר: אם חשוב לכם, באמת חשוב לכם, להיות נוכחים בכל הישיבות האלה, אתם מעבירים את כל הפרטים של ההתקשרות איתכם בצורה כזו שלא יהיה מצב שאתם תפספסו את זה.

אלכס מילר: כל הפרטים שאתם מעבירים נמצאים בתפוצה של ועדת החינוך לפי בקשתכם ולפי מה שהעברתם.

אלכס מילר: אם יש לכם רצון ויש לכם בעיה שיכול להיות שאתם לא מקבלים את המייל ולא פותחים- - -

רתם קמר: לא, אנחנו מקבלים.

רתם קמר: בדרך כלל אנחנו מקבלים, על הישיבה הזאת משום מה אף אחד מאיתנו לא קיבל.

רתם קמר: שווה אולי לעשות את הבדיקה.

אלכס מילר: ההזמנה יצאה לפי הצינורות שקיימים עד היום ותמיד היו קיימים.

אלכס מילר: יכול להיות שכשאתם שומעים שיש איזה שהוא דיון וזה מופיע באיזה שהוא עיתון יותר קל לכם להיחשף אליו, ולא דרך המייל.

אלכס מילר: אבל שוב אני אומר, המנגנון הוא מנגנון כל כך ותיק וכל כך מסודר, שאם יש לכם הערות לדרך שיוצרים איתכם קשר, באחריותכם לתקן את זה.

אלכס מילר: אני מציע לך שאחרי הדיון תיכנס לוועדת החינוך, קח יוזמה, נבדוק איתכם באיזה דרך מתקשרים עם התאחדות הכדורגל, יכול להיות שצריך לעדכן מייל, יכול להיות שצריך להגיד למזכירה לבדוק את המייל הזה ספציפית, יכול להיות שצריך לעשות משהו אצלכם.

אלכס מילר: אבל, רבותיי, עם כל הכבוד, אנחנו לא- - -

רתם קמר: אנחנו נעשה את זה.

רתם קמר: מקובל עליי מה שאתה אומר ואנחנו גם נעשה את זה.

רתם קמר: אני רק אומר שבדרך כלל אנחנו מקבלים ואין שום בעיה, בנושא הספציפי הזה יכול להיות שנוצרה איזה שהיא בעיה, אני חושב שבסופו של יום מדובר פה בהצעת חוק מהפכנית בכל הנושא של העברות שחקנים.

אלכס מילר: אצלי רק מהפכות פה.

רתם קמר: אני אומר שזו הצעת חוק מאוד משמעותית שיש לה השלכות על כל הפעילויות של מחלקות הנוער.

אלכס מילר: כמו כן אני לא מתעסק ב- - -

רתם קמר: אני אומר שבשביל זה אני חושב שהדיון צריך להיות לא רק איתנו, אלא גם עם עוד ענפים וגם עם נציגים של מחלקות נוער.

רתם קמר: אני העברתי את זה, כמו שאמרתי, ליושב ראש ועדת הנוער שלנו והוא פשוט נדהם.

רתם קמר: במקרה את מכירה אותו, משה דמאיו, שהיום הוא יושב ראש ועדת הנוער, הוא היה בשוק מהשינויים שרוצים לעשות פה כי יש לזה משמעויות כלכליות ומשמעויות גם עם מחלקות נוער.

רתם קמר: בוא אני אגיד ככה, אני אעבור רגע בקצרה- - -

רונית תירוש: אגב, אני רק רוצה להרגיע אותך שאנחנו קיימנו- - -

אלכס מילר: גם בישיבות הקודמות כל אותם הנציגים כמו משה אביבי ו- - - וכל הנושאים האלה היו על סדר היום והכול היה בהסכמה.

רונית תירוש: ולפני.

רתם קמר: אבל חלק מהדברים- - -

אלכס מילר: עזוב, לא מעניין.

אלכס מילר: הסוגיה מי בא/מי לא בא, לא מעניין.

רתם קמר: אני דיברתי עם משה אביבי על הנושא והוא אמר לי שחלק מהדברים פה בכלל לא הוסכמו.

אלכס מילר: תקשיב, אני כרגע לא מתעסק באורחים של ועדת החינוך.

אלכס מילר: כולם הוזמנו, מי שרצה הגיע, מי שהיו לו בעיות לוח זמנים, בעיה אישית שלו, ועדת החינוך של הכנסת, ובכלל הכנסת, לא מנהלת את לוח הזמנים שלה או של הכנסת בכלל לפי לוח הזמנים של אורח כזה או אחר.

אלכס מילר: אנחנו קובעים ישיבה, כמו שאתה אומר, מדובר כאן בנושאים מאוד חשובים, אז אנשים עושים את השינויים בלוח הזמנים שלהם בשביל להגיע.

אלכס מילר: אם יש להם סיי, או שהם שולחים נציגים.

אלכס מילר: כמו שאתה יכולת להגיע והבעת את העמדה של ההתאחדות לכדורגל- - -

רתם קמר: אתמול ידענו על הישיבה הזאת.

רונית תירוש: אבל כמו שאתה הגעת ובאת, גם הם יכלו לבוא אם זה חשוב.

אלכס מילר: כולם ידעו.

אלכס מילר: נו, באמת.

רונית תירוש: בוא תייצג אותם, בוא נשמע.

רונית תירוש: אנחנו הרי לא רוצים להרע.

רתם קמר: אני אתן כמה הערות כלליות.

רתם קמר: אחת, כמובן שמדובר פה במחלקות נוער.

רתם קמר: בעצם מה שהחוק הזה עושה, מה שהיה עד היום לגיל 15 דה פקטו הוא מאפשר את זה גם עד גיל 17.

רתם קמר: האפשרות של לעבור במחצית העונה מקבוצה אחת לקבוצה אחרת- - -

אלכס מילר: להודיע.

רונית תירוש: במחצית - לא.

רתם קמר: חבר'ה, את ההודעה.

רונית תירוש: לא לעבור.

רתם קמר: אבל בפועל להודעות האלה יש משמעויות כי באינטראקציה שיש בין שחקן למועדון, ברגע שהוא נותן הודעה, אז מתי הם נותנים את ההודעה?

רתם קמר: אנחנו מכירים את זה אצלנו, הם נותנים את זה- - -

אלכס מילר: תחתים חוזה.

אלכס מילר: מישהו אוסר עליך להחתים חוזה?

רתם קמר: יש פה שני דברים.

רתם קמר: קודם כל אני לא יודע, זה לא מתייחס פה בחוק, אין פה התניות בחוק שיכול להיות שצריכות לאפשר לך- - -

אלכס מילר: לא, לא, סליחה.

אלכס מילר: עזוב, נו באמת.

אלכס מילר: כשאתה מחתים חוזה, אין פה שום קשר לעניין הזה.

אלכס מילר: ברגע שהחתמת חוזה האדם מתחייב- - -

רתם קמר: יש פה את היועצת המשפטית שאולי תגיד את זה.

מירב ישראלי: אנחנו העלינו את השאלה הזאת בישיבה הקודמת ויש הוראה ל- - -

אלכס מילר: אתם אמרתם, אוי ואבוי לנו אם נתחיל להחתים קטינים על חוזים ואז כביכול אנחנו נצטרך לעמוד בכל ההוצאות, בכסף והכול.

רתם קמר: המשמעות מה אומרת?

רתם קמר: מתי הם באים ונותנים את ההודעה הזאת?

רתם קמר: ואני אומר את זה על סמך ניסיון בהתאחדות, ביום האחרון לפני המחצית השנייה של העונה.

אלכס מילר: אבל כתוב לך בתחילת העונה- - -

רתם קמר: הוא נותן ביום חמישי וביום שני הוא בקבוצה אחרת.

רתם קמר: חבר'ה, תבינו, זה יכול למוטט מחלקות נוער.

אלכס מילר: אדוני, זה לא מה שכתוב בחוק.

רונית תירוש: בוא נקרא ביחד.

אלכס מילר: כתוב 'או בפגרה או בתחילת העונה'.

רתם קמר: לא, סעיף 3, "ספורטאי שמלאו לו 17 שנים המבקש לעבור לאגודת ספורט אחרת יוכל באין הסכמה...

רתם קמר: להגיש בפגרה טופס הסגר ולעבור לאגודה אחרת לאחר ש...

רתם קמר: תקופת ההסגר תהיה כפי שייקבע.

רתם קמר: ..

רתם קמר: ולא תעלה על עונה אחת".

רתם קמר: אני מדבר על האחד למעלה, "להודיע בפגרה", "או במחצית הראשונה של עונת ספורט", או "אותה עונה לפי העניין".

רתם קמר: מה זה אומר במחצית הראשונה של אותה עונת ספורט?

רתם קמר: זה אומר שאתה מחלק את עונת הספורט לשניים, עד ינואר ומינואר, הם באים בשבוע האחרון של ינואר ונותנים הודעה ושולחים לקבוצה והוא- - -

אלכס מילר: לא נכון, הוא צריך לסיים את העונה ואז הוא עובר.

רתם קמר: לא, הוא לא צריך לסיים את העונה, מה פתאום, ממש לא.

רתם קמר: הוא לא צריך לסיים את העונה.

אלכס מילר: אבל גם כשהוא מודיע בפגרה הוא צריך לעשות את העונה.

רתם קמר: קודם כל לא נכון, בפגרה הוא לא צריך לעשות את העונה.

אלכס מילר: סליחה, אדוני- - -

רתם קמר: אנחנו נותנים בפגרה הודעה והוא מתחיל את העונה באגודה אחרת.

אלכס מילר: באמת, אנחנו עושים תיקון לחוק שקיים ושם כתוב שבפגרה הוא מודיע, אז הוא צריך לעשות עונה.

אלכס מילר: אנחנו אמרנו ש- - -

רתם קמר: אבל זה מגיל 15 עד 17, מה שאתה אומר.

רתם קמר: כיום התיקון מדבר על גיל 17 כמו גיל 15.

רתם קמר: היום בפועל מה שקורה עד גיל 15, אדוני היושב ראש, הם באים, או בפגרה או שהם באים ביום שלפני סוף מחצית ראשונה ועוברים קבוצה.

אלכס מילר: הכוונה היא ברורה וזה גם הובהר בישיבה הקודמת.

אלכס מילר: הכוונה הייתה שהוא יכול גם בתחילת העונה להודיע, הוא מסיים את העונה ומתחילת העונה הבאה הוא כבר במקום אחר.

רתם קמר: זה מה שהיום בחוק.

אלכס מילר: לא, היום בחוק בפגרה.

אלכס מילר: אם הוא מתחיל עונה, הוא צריך לחכות שהעונה תסתיים ואז פגרה ואז עוד פעם הוא עונה שלמה.

רתם קמר: כשאתה אומר פגרה, היא בעצם בין שתי עונות משחקים, זה לפי החוק.

רתם קמר: כשאתה נותן בפגרה הודעה, לפני תחילת העונה- - -

אלכס מילר: אתה חייב לעשות את העונה.

רתם קמר: ומה אתה מציע?

אלכס מילר: אני מציע שגם בפגרה וגם עד אמצע העונה הוא יכול להודיע, מסיים את העונה ואז מהעונה הבאה הוא כבר במקום אחר.

רתם קמר: אז קודם כל צריך לשנות את זה, כי זה לא מה שכתוב.

אלכס מילר: זה מה שכתוב.

רונית תירוש: אנחנו מתכוונים לאותו דבר?

אלכס מילר: כן, אבל זה כתוב בחוק.

אלכס מילר: זה מה שכתוב שהוא חייב לעשות עונה.

רונית תירוש: אנחנו לא רצינו פגרה ועוד עונה.

אורי שפר: אתם לא רוצים שבאמצע- - -

אלכס מילר: אבל זה כתוב, אנחנו עשינו את זה.

אורי שפר: אדוני, כל מה שהוא אומר, שהוא מבקש שלא יקרה מצב שבאמצע ליגה או באמצע עונת משחקים ספורטאי יכול לעזוב.

אלכס מילר: לא, אין דבר כזה.

אלכס מילר: נו באמת.

מירב ישראלי: כתוב, או במחצית הראשונה, ואז בסוף אתה רואה יש- - -

אורי שפר: כל מה שכאן יש בהצעה זה מתן אפשרות לספורטאי לתת הודעה אחרי הפגרה שהיום זו האופציה היחידה.

אורי שפר: נותנים אופציה נוספת, כל השאר נשאר כמו ש- - -

אלכס מילר: יפה, וכתוב גם שהוא חייב לסיים את העונה.

אלכס מילר: תקשיב ליועצת המשפטית.

מירב ישראלי: הסעיף, מה שהוא אומר היום, הוא קובע ככה; 'ספורטאי שגילו 15 שנה ומעלה, אך לא מעל 17 שנים, יוכל, באין הסכמה להעברתו, להודיע בפגרה', וכאן הוספנו, 'או במחצית הראשונה של העונה', 'על רצונו לעבור לאגודה אחרת, והוא יוכל לעבור לאותה אגודה בסיומה של עונת ספורט אחת, במקרה של הפגרה, או', כאן הוספנו, 'או אותה עונה'.

מירב ישראלי: זאת אומרת הוא מודיע במחצית הראשונה, הוא מסיים את העונה ואז הוא עובר.

רתם קמר: אז מה שאת אומרת לצורך העניין שילד עד גיל 17 שישחק- - -

מירב ישראלי: כתוב, זו המשמעות של זה.

יעקב פרידברג: זה לא כל כך ברור.

יעקב פרידברג: צריך להוסיף- - -

מירב ישראלי: בסדר, זה ניסוח.

מירב ישראלי: אם כתוב 'או אותה עונה לפי העניין', מה המשמעות של זה?

מירב ישראלי: אני אומרת לך שמשפטית זו המשמעות ואין לי בעיה להבהיר את זה כך.

מירב ישראלי: זה הכול.

מירב ישראלי: זאת המשמעות.

מירב ישראלי: לא הייתה שום כוונה אחרת.

רתם קמר: אוקי, אם זאת הכוונה, אני אומר שעדיין הסיטואציה פה שמחלקות נוער שמושקעים שם הרבה מאוד כספים, אני לא מדבר רק על מחלקות גדולות כמו מכבי חיפה, הפועל תל אביב, מכבי תל אביב, ששחקן שלא מוצא חן בעיניו או שהשחקן לא מסתדר עם המאמן הוא קם ועוזב בגיל 16 ו-8 חודשים, הוא פשוט יכול לקום וללכת, בינואר הוא שם הודעה והוא מתחיל את העונה במקום אחר.

אלכס מילר: העונה הבאה.

רונית תירוש: מה הבעיה?

רתם קמר: מה הבעיה?

רתם קמר: מועדון משקיע ב- - - איפה יש לזה אח ורע?

רונית תירוש: מה אתה רוצה שיהיה?

רתם קמר: כמו שהיה עד עכשיו, שהוא יכול לעשות את זה ורק עונה שלמה לחכות.

אלכס מילר: לא, אני אסביר לך.

אלכס מילר: הבעיה היא שאותם המועדונים שאתה מדבר עליהם מחזיקים את הנוער בגיל שכל כך הכרחי מבחינתם, מבחינת פריצתם בעולם הספורט, כבני ערובה, משתמשים בהם.

אלכס מילר: אני שמעתי באוזניי שמחזיקים כרטיסי שחקן כבני ערובה, לא נותנים להם לזוז, הם מגיעים למצב שגם עושים מסחרה בכל הנושא של ספורטאים מצטיינים.

רתם קמר: אבל זה בדיוק מה שיהיה פה עכשיו.

אלכס מילר: לא, הבן אדם צריך לקבל עד גיל מסוים- - - כל עוד לא חתום חוזה אתה לא מחויב בפניו כמו ש- - -

רתם קמר: כן, אבל תיקח מועדונים, תעזוב את מכבי חיפה והפועל תל אביב, קח מאות מועדונים שיש בארץ שרוצים ל- - -

רונית תירוש: רגע, אין ויכוח בינינו.

רונית תירוש: אתה מייצג אינטרס של בעלי עניין- - -

רתם קמר: לא של בעלי עניין.

רונית תירוש: ואנחנו מייצגים אינטרס של הציבור הפשוט.

רתם קמר: את טועה.

רונית תירוש: על אותו ילד שנכנס בכיתה ג' כבר לפועל תל אביב או לקרית שמונה, לא משנה, וגדל וצמח ובאיזה שהוא שלב או שהוא כזה מצוין ורוצים אותו באזור המרכז והוא רוצה להגיע לשם, או לחילופין מייבשים אותו על הספסל.

רונית תירוש: אני רוצה לייצג את אלה ולא להרוס אותם.

רונית תירוש: עונה אחת בבית הם גמורים, הם לא ישחקו יותר בשום מקום.

רתם קמר: בסדר, חברת הכנסת תירוש, מה שאת אומרת, ילד ב-ג', ד', ה', מדובר על גיל 15- - -

רונית תירוש: לא, שם הוא גדל.

רתם קמר: את אומרת שעד גיל 15 זה לא מספיק, אני רוצה לעשות את זה עד גיל 17.

רונית תירוש: נכון.

רתם קמר: המשמעות של מה שאת עושה, שמחלקות נוער, ולא מחלקות הנוער שאת אומרת שאני מדבר על בעלי עניין ושיש להם משאבים, להיפך, מחלקות נוער שנמצאות בפריפריה, שבונות על השחקנים האלה, המחלקות האלה יינזקו.

רתם קמר: איזה אינטרס יש למחלקת נוער בחולון או בבת ים, כשיש את הפועל תל אביב ומכבי תל אביב, להמשיך ולגדל שחקנים בגיל 16-17?

רתם קמר: המשמעות של הדבר הזה שהמחלקות האלה נסגרות, זו המשמעות.

רתם קמר: אם את מעלה את זה לגיל 17 זה מה שקורה, ואת יכולה לבדוק מה קורה בגילאי 15, בדיוק לפני שנכנס החוק היום לתוקף, מה קורה במחלקות הנוער.

רתם קמר: יש היום סקאוטים במכבי חיפה, במכבי תל אביב, הפועל תל אביב- - -

אלכס מילר: אני אגיד לך דבר כזה, בדרך שאתם הלכתם אנחנו רואים לאן הגעתם.

רתם קמר: לאן הגענו?

אלכס מילר: עכשיו אנחנו ננסה ללכת בדרך אחרת, אולי נגיע ל- - -

רתם קמר: לאן הגענו?

רתם קמר: מה הקשר?

רונית תירוש: הגעתם להרבה מאוד תלונות של בני נוער שהיו שבויים.

רתם קמר: אני מנסה להגיד לך שהיום, כשאנחנו מנסים להקים מחלקות נוער ופונים לכל מיני יישובים בפריפריה ומנסים להסביר להם, הם אומרים 'איזה כדאיות יש לנו פה?'.

רתם קמר: מה שאת עושה פה- - -

רונית תירוש: אתה יודע מה אתה אומר לי, רק זה שאני אייבש אותו בבית יחזיק לי אותו.

אורי שפר: אני רוצה לבקש מהיועצת המשפטית של הוועדה הבהרה, האם כל השינוי מדבר על מתן הודעה נוספת במועד נוסף לספורטאי ללא שינוי מהתקופה שבה הוא יצטרך באגודה?

מירב ישראלי: זה נכון, השינוי הוא שלו יש הודעה יותר קצרה.

מירב ישראלי: זאת אומרת אם הוא מודיע בפגרה, אז זו עונה שלמה שהוא משחק, ואם הוא מודיע במחצית הראשונה, אז זה רק עוד חצי עונה שהוא משחק.

אורי שפר: כן, אבל מועד השחרור- - -

מירב ישראלי: הוא אותו מועד.

אורי שפר: נשאר אותו מועד שהוא, שהוא בסיום העונה.

מירב ישראלי: כן.

מירב ישראלי: צריך רק להבין, כי נאמר פה משהו שהוא לא כל כך מדויק, אנחנו לא עשינו את אותו הסדר כמו עד גיל 15, כי בגיל 15 הוא גם יכול להודיע במחצית השנייה, זאת אומרת עד גיל 15 זה יותר מרחיב, עד גיל 17 עשינו הסדר קצת פחות מרחיב, פשוט מועד ההודעה מראש התקצר לך.

מירב ישראלי: זה הכול.

מירב ישראלי: זה לא שהוא עוזב באמצע עונה.

רתם קמר: אז מה שיקרה שבפועל יום לפני המחצית השנייה של העונה הוא ייתן את ההודעה- - -

רונית תירוש: הראשונה.

רונית תירוש: אנחנו מדברים מ-17 ומעלה.

אלכס מילר: לא, הוא חייב לעשות עוד עונה.

אלכס מילר: אתה לא מבין.

אלכס מילר: אם הוא עשה את זה ב- - -

אורי שפר: אני מבקש לומר שלנו על פני הדברים לא נראה שיש בעיה עם הנושא.

אורי שפר: יחד עם זה אני גם רוצה לומר לוועדה, ליושב ראש ולהתאחדות לכדורגל ולפורום הזה, שהשרה לבנת החליטה על הקמת ועדה לדיון בנושא של הקטינים ואם היא תמצא מקום לשנות, היא תציע והשרה תשקול וזה יבוא לדיון במקומות ש- - -

אלכס מילר: בסדר גמור.

אלכס מילר: אני פתוח ל- - -

אורי שפר: בנושא הזה תינתן אופציה נוספת, גם להתאחדות ולגופים האחרים לבחון את הנושא כפי שצריך.

אלכס מילר: תקשיבו, יש לנו היום הזדמנות, לא לכל הנוער, לפחות לחלק קטן לתת הזדמנות נוספת בחיים שלהם לפרק זמן מאוד מוגבל שיש להם לפני שהם מתגייסים לעשות צעד אחד נוסף.

אלכס מילר: יכול להיות שגם המאמץ שלהם להצליח יהיה קצת יותר גדול.

אלכס מילר: יכול להיות שאז הם יהיו יותר שווים.

אלכס מילר: הבעיה שלכם זה לא שלא יפתחו, הבעיה שלכם שפתאום אנשים שהם שווים משהו, יתחילו לרדוף אחריהם מועדונים שונים ואולי להכניס גם קצת משאבים.

אלכס מילר: אנחנו מדברים על ילדים שלא מקבלים שקל, לא שאנחנו מדברים פה על אנשים שפתאום השקיעו בהם כספים.

אלכס מילר: הכול על חשבונם, ההורים משלמים הון תועפות גם על השיעורים, גם על המדים, על הכול, זה לא שפתאום המועדון פה- - - אני גם רואה מה קורה בשלטון המקומי עם כל הסוגיות האלה, כולם רודפים אחריהם, מקימים קבוצות, מכניסים את הנוער, אבל המסחרה שעושים שם, רבים ובעצם מחזיקים אותם וההורים המסכנים שכבר לא יודעים מה לעשות, והילדים שנמצאים בבית ולא יכולים לזוז מילימטר, זו הבעיה שלנו.

אלכס מילר: אם כל כך חשוב לכם שחקן כזה או אחר, תחתימו אותו על חוזה- - -

רונית תירוש: את זה הם לא רוצים.

אלכס מילר: כמו כל כדורגלן אחר, שיקבל את השכר, שיקדמו אותו, ספורטאי מצטיין ואז יכול להיות שאולי תרוויחו קצת יותר שחקנים יותר מקצועיים.

רתם קמר: אבל אל תסתכל על מועדונים גדולים שמחתימים על חוזים וכן עושים את זה.

רתם קמר: אני דווקא פה מסתכל על המועדונים הקטנים שלא מחתימים על חוזים ואין להם יועצים משפטיים צמודים.

רונית תירוש: אני לא מבינה, מה אתה רוצה?

רונית תירוש: ילד רוצה להתקדם.

רונית תירוש: תראה את הבן שלך, הוא נמצא בהפועל תרשיחא והוא רוצה להתקדם, הוא מצוין, והם תוקעים אותו עונה שלמה בבית בגלל שהוא רצה לעבור למרכז.

רונית תירוש: כאבא, אתה תסכים לזה?

רונית תירוש: תחליף כובע רגע.

רתם קמר: אני אסביר לך.

רתם קמר: קודם כל עד גיל 15- - -

רונית תירוש: לא 15, 15 עד 17.

רונית תירוש: עם 15 אין לך בעיה.

רתם קמר: אני אסביר לך למה, כי עד גיל 15 לצורך העניין אפשר לקרוא לזה חוג, זה אפילו לא מקצועני, אין נבחרות בגיל הזה, עד שם אין בעיה.

רתם קמר: ילד בכיתה ג', ילד בכיתה ו', ילד בכיתה ח', יעשה את המעברים האלה בצורה חלקה תוך שלושה ימים.

רונית תירוש: אבל לא שינינו בזה.

רתם קמר: זו המשמעות.

רתם קמר: אני אומר שמה שעכשיו, מגיל 15 עד גיל 17, שבכל זאת שם יש כבר איזה שהוא עיצוב תחרותי, הישגי, מקצועני, שם- - -

רונית תירוש: נכון, וזה הבן שלך בהפועל תרשיחא, בן 16.

רתם קמר: אז קודם כל במקרים כאלה, אני אגיד לך, הורים שיש להם את האפשרות, הם הרי יודעים כבר בגיל 15, כבר אז הם נכנסים למהלכים של חוזים, כבר אז עושים- - -

רונית תירוש: מצוין.

רתם קמר: למה?

רתם קמר: פה את עושה את זה מגיל 15 עד גיל 17, את גורמת לכך שאנשים כאלה- - -

רונית תירוש: כדי לאלץ אתכם להיות הוגנים כלפי אותו פוטנציאל של תלמידים.

רונית תירוש: זה הכול.

רתם קמר: אבל אני מנסה להגיד לך ש- - -

רונית תירוש: ואתם, זהו, זה בכיס שלכם.

רתם קמר: זה לא בכיס שלנו.

אלכס מילר: טוב, תודה.

אלכס מילר: הלאה.

אלכס מילר: עוד הערות?

רתם קמר: אני עוד לא סיימתי.

רתם קמר: אני רוצה להתייחס גם לנושא של שינוי ההסדרים בגילאים של הבוגרים.

רתם קמר: צריך להבין, הליגות החובבניות בנויות היום על חוק הספורט, ליגה א', שהיא הליגה השלישית, מנגנון ההעברות שלנו מבוסס על חוק הספורט, המשמעות פה בליגות האלה של ביטול ההסדרים, או של צמצום ההסדרים, הוא גם משנה את כל המשחק לגמרי.

רתם קמר: את יכולה לבוא ולהגיד היום, אני לא מכיר הרבה היום בליגה ג', את יודעת, יש אולי איזה מקרים בודדים ואנחנו יודעים לפתור אותם- - -

מירב ישראלי: אתה מסתכל על הקריאה הראשונה?

מירב ישראלי: כי שם נתנו לכם את כל הסמכויות בתקנון.

רתם קמר: כן, אני אומר, אני מבין שיש פה- - -

מירב ישראלי: תכל'ס זה היה משהו ש אביבי ביקש.

מירב ישראלי: אביבי ביקש את ההסדר הזה שבו למעשה ניתנה לכם כל האפשרות וכל הגמישות בתקנון לעשות מה שאתם רוצים.

רתם קמר: מה שאת אומרת עכשיו זו הוועדה למעמד השחקן שקובעת פרמטרים ל- - - לזה את מתכוונת?

מירב ישראלי: לא, לא.

מירב ישראלי: ביטלנו את כל- - -

רתם קמר: אני קורא בסעיף 'ספורטאי שמלאו לו 17 שנים מבקש לעבור לאגודת ספורט', כלומר שהוא עבר את ה-17 שנים.

רתם קמר: מה המשמעות?

אלכס מילר: אבל תקרא עד הסוף.

רתם קמר: אוקי.

אלכס מילר: מה אוקי?

אלכס מילר: תקרא עד הסוף.

אלכס מילר: אדוני, סליחה.

מירב ישראלי: בכפוף לתנאים שייקבעו בתקנון.

מירב ישראלי: לפי סעיף 10.

רתם קמר: שאז מה?

רונית תירוש: אני אסביר לך.

רונית תירוש: דווקא באותו דיון לא פורמלי שעשינו באולם נגב היו כל נציגי האיגודים, ועד אולימפי וכולם, ואז הם אמרו שיש לעשות הבחנה בין ג'ודו, שזה אחד על אחד, לבין משחק קבוצתי, בין שייטים, נתנו כל מיני ענפים.

רונית תירוש: מאחר שראינו שלא נמצא מכנה משותף החלטנו אז, על דעתם, הם ביקשו, שזה ייקבע בתקנון, כי לכל אחד יש את הייחודיות שלו, במידת ההשקעה שהוא מושקע בילד או בקבוצה, ולכן אמרנו שלא נעשה קו אחד לכולם, אז נתנו לכם- - -

רתם קמר: אבל כשאת מדברת על תקנון את מדברת על פיצול, מה יהיה מנגנון הפיצול?

מירב ישראלי: לא, אתה קובע גיל ואפשרות- - -

רונית תירוש: גם עזיבה, מ-17 והלאה אתם קובעים.

מירב ישראלי: כאן הלכו לקראתכם.

אלכס מילר: עוד הערות, רבותיי?

אביבית ברקאי- אהרונוף: ראשית, לגבי הנושא שראיתי שגם הובטח בדברי ההסבר, בנוגע לביטוח, לקבוצות שמבוטחות.

אביבית ברקאי- אהרונוף: העליתי את זה גם בישיבה הקודמת והתבקשתי גם להביא דוגמה, אני מתנצלת שלא הבאתי עד עתה, אבל ניתן פסק דין בבית משפט השלום בתל אביב שבו תבע בגיר, שהיה קטין בעת האירוע, שהיה שחקן שוער בקבוצת הכדורגל עירוני לוד והוא נפצע ונקבעו לו אחוזי נכות של כ-15% והוא תבע את עיריית לוד בין היתר על הפרת חובה חקוקה בגין זה שעיריית לוד לא ביטחה אותו כפי שנדרש בחוק הספורט.

אביבית ברקאי- אהרונוף: בית המשפט דחה את התביעה בעילה זו, הוא כן קיבל תביעה אחרת שלו על רשלנות של העירייה, אבל הוא דחה את התביעה בגין עילה זו משום שלפי ההבנה שלו המשפטית קבוצה עירונית איננה נכללת בגדר אגודה לפי חוק הספורט ולכן לא חלה עליה חובה לבטח לפי חוק ספורט.

אביבית ברקאי- אהרונוף: את הנקודה הזאת ביקשתי בפעם שעברה להעלות ולהוסיף גם קבוצות כאלה על מנת לוודא שכל הקטינים יהיו מבוטחים, בין אם הם באגודת ספורט ובין אם הם בקבוצת נוער עירונית.

מירב ישראלי: איך מגדירים קבוצה עירונית?

מירב ישראלי: זה קבוצה בבעלות רשות מקומית?

מירב ישראלי: מה זה בדיוק?

מירב ישראלי: אולי תעזרו לנו פה, כי אני לא כל כך מתמצאת במה שקורה בשטח.

מירב ישראלי: מה שנטען פה זה שיש קבוצות שהן לא תחת איגוד, התאחדות, מה שמוזכר בסעיף של הביטוח, מה יש לנו שם?

מירב ישראלי: איגוד, התאחדות, אגודה ומועדון, אלא קבוצות שהן של עירייה או של רשות מקומית.

אורי שפר: למיטב ידיעתי בספורט כל גוף, גם אם הוא עירוני, חייב להיות מסונף להתאחדות או לאיגוד, הוא לא יכול להופיע אחרת.

מירב ישראלי: זאת השאלה.

אורי שפר: אלא אם כן מדובר בליגות עממיות שהרשות בעצמה מארגנת ואז היא לא כפופה, לא לאיגוד ולא להתאחדות.

מירב ישראלי: עירוני לוד זה עממי?

אורי שפר: עירוני לא חייב להיות תמיד עממי, עירוני גם יכול להיות תחרותי.

מירב ישראלי: אני שואלת על המקרה הספציפי.

אביבית ברקאי- אהרונוף: אם יורשה לי, אני אקריא מדברי השופט, "ייתכן וקבוצת עירוני לוד, בה שיחק התובע, הייתה מאוגדת באגודת ספורט במסגרתה שיחק בליגה, אך זהותו של גוף זה לא הובהרה.

אביבית ברקאי- אהרונוף: חלל ראייתי זה לא ימולא על ידי ייחוס חובת הביטוח לעירייה".

מירב ישראלי: אוקי, זה בסדר, זו פשלה, במרכאות אולי, בהליך הזה, אבל בעיקרון מישהו היה צריך לבטח אותו.

אביבית ברקאי- אהרונוף: אבל הוא כותב גם קודם לכן, "עירייה איננה עונה לאף אחת מן ההגדרות של הגופים המחויבים בחובת הביטוח לפי סעיף 7 לחוק הספורט.

אביבית ברקאי- אהרונוף: כך סברה גם השופט פלפל בספרה" והוא מפנה לעוד פסק דין גם ב- - -

מירב ישראלי: לא, אבל מה שאני אומרת, העירייה פה נתבעת כגורם נוסף עם כיס עמוק וגם את אומרת שחייבו אותם ברשלנות, אבל השאלה היא אחרת, השאלה אם כל הקבוצות מאוגדות והאם מי שצריך לבטח זה עדיין האיגוד או האגודה?

אביבית ברקאי- אהרונוף: זו השאלה, האם קבוצה עירונית מופיעה בהגדרה של אגודות.

רונית תירוש: מה שמירב ביקשה בדיון הקודם, אני רואה את הפרוטוקול, את ביקשת את העזרה של הגופים שיגידו הגדרה כללית, אי אפשר הרי להכניס עכשיו עירוני לוד כן בפנים/לא בפנים.

מירב ישראלי: זאת אומרת האם יש קבוצות שמשחקות ממש באופן שוטף ב- - -

עפרה שרון: יש פעילות עממית, שהיא אמנם פעילות ספורט אבל היא לא נכנסת בקטגוריה של חובת הביטוח- - -

מירב ישראלי: אבל יש נגיד ליגות בתחומים האלה?

קריאה: יש ליגות.

מירב ישראלי: ואתם סבורים מבחינה מקצועית שמישהו צריך לדאוג לביטוח שם?

עפרה שרון: הגורם המארגן.

עפרה שרון: קודם כל לפי החוק, תוחל חובת הביטוח על המארגן של ה- - - אבל ככל שמדובר בגופים שעושים פעילות עממית, זו לא פעילות ספורט שמוסדרת במסגרת- - -

רונית תירוש: אבל בדיון הקודם דיברנו על פעילות של מתנ"סים, יושב הראש אמר מה עם חוג ריתמיקה?

רונית תירוש: זאת אומרת עד איפה אנחנו יורדים בהחלה של החוק הזה.

עפרה שרון: זה מה שאנחנו אומרים, שיש באמת- - -

קריאה: ריתמיקה, או ריקוד או בלט.

מירב ישראלי: לא, אבל פעילות ספורט זה מאוד רחב, השאלה היא מה זה פעילות ספורט מאורגנת.

יעקב פרידברג: ההגדרה הרחבה הזאת לא מכסה את החוג לריתמיקה.

מירב ישראלי: כי אנחנו אומרים שבעצם החוק בא לטפל בפעילות ספורט מאורגנת ולא בעממית.

רונית תירוש: כי בעממי אני חושבת שזה ביטוח של משרד החינוך.

עפרה שרון: השאלה אם הפוליסה של משרד החינוך היא לא רחבה כדי לכסות את ה- - -

מירב ישראלי: נכון, אם אנחנו רוצים לכסות פעולות ספורט, זה לא מכסה.

מירב ישראלי: לכן אני שואלת, עמדת משרד הספורט המקצועית.

עפרה שרון: אז מה שאנחנו חושבים זה שהנושא של חוק הספורט צריך לחול על ספורטאים וספורטאים זה ספורטאים, לפי ההגדרה של מינהל הספורט ספורטאי הוא ספורטאי שלפחות נטל חלק בפעילות של ארבע תחרויות בשנה.

מירב ישראלי: ועממי יכול להיכנס בדבר הזה?

אורי שפר: אני אתן לך דוגמה לעממי, בחודש הרמדאן המגזר הערבי מקיים ליגת רמדאן במגזר.

אורי שפר: זה משהו ספורדי, חד פעמי, עונתי.

מירב ישראלי: לא, לפי מה שנאמר פה, יכול להיות שיש גופים שמארגנים פעילות אולי שהיא עממית אבל עם יותר מארבע- - -

אורי שפר: כל רשות מארגנת לה ליגות משלה, ליגות עממיות, עירוניות, שמשחקים בהן.

אורי שפר: אגב, יש את מדינת הכדורגל, עמותה שמארגנת את כל הכדורגל בעממית.

מירב ישראלי: לא, אורי, אני שואלת אם מקצועית אתם חושבים שצריכה להיות חובת ביטוח או שלא.

אורי שפר: לא במסגרת הזאת.

אורי שפר: הליגה למקומות עבודה תבטח את הספורטאים שלה במסגרות שלה, רשות מקומית תדאג לבטח את האנשים שהיא מפעילה.

אורי שפר: לדעתי לא במסגרת הזאת.

אלכס מילר: אורי, אני הצעתי- - -

אורי שפר: אני גם שואל איך אחר כך אנחנו אוכפים את זה.

אורי שפר: זו סוגיה שלא באה לידי פתרון פה בהצעה.

מירב ישראלי: איך אתם אוכפים על האיגודים היום?

מירב ישראלי: זו אותה שאלה.

אלכס מילר: תקשיבו, אני הצעתי בדיון בקריאה ראשונה לתת אפשרות לפתוח סעיף נוסף להתקנת תקנות בסוגיה הזאת, לשרת הספורט.

אלכס מילר: אתם רוצים שנפתח לכם סעיף שבמידה שתעשו בדיקה ותראו לנכון, תתקינו תקנות בסוגיה הזאת?

אלכס מילר: כן כן, לא לא.

אלכס מילר: ואז תהיה לכם אפשרות לעשות את זה בתקנות.

מירב ישראלי: לא, אבל אז השאלה אם אתה יכול להטיל את עצם חובת הביטוח בתקנות.

אורי שפר: בדיוק, אני חושב שזה מורכב מאוד ומסובך.

עפרה שרון: זו שאלה אחת.

עפרה שרון: שאלה נוספת היא גם עניין הסמכויות של בדיקת ביצוע של זה בפועל, על מי היא מוטלת.

אלכס מילר: אבל יש חובת ביטוח.

מירב ישראלי: לא, השאלה פה, כאן יש חובת ביטוח רק על גופים מסוימים- - -

עפרה שרון: ---איגודים אנחנו יכולים לבקר, אגודות אנחנו יכולים לבקר, איך אני אתחיל לבקר כל גוף שעושה פעילות ספורטיבית עממית, איך אני אגיע אליו, איזה סוג של בקרה או אכיפה יש לי על תקנה כזאת?

אורי שפר: אנחנו לא אוכפים את חוק הספורט?

עפרה שרון: זאת שאלה.

אורי שפר: אנחנו לא אוכפים.

אורי שפר: אנחנו.

רונית תירוש: אבל עירוני לוד, כשהוא הגיש תביעה, אז לפי דעתי זו קבוצה- - -

אלכס מילר: אם אתם דורשים מהשלטון המקומי- - -

יעקב פרידברג: עירוני לוד בוודאי נכללת בסעיף 7.

מירב ישראלי: כן, זו פשוט הייתה בעיה של מי אחראי.

רונית תירוש: אני חושבת שבית המשפט שם טעה, דרך אגב.

עפרה שרון: עדיין יש את האמירה הכללית של- - -

רונית תירוש: אם הוא היה פונה נכון, הטוען, ותובע את האגודה, הוא היה מנצח.

רונית תירוש: הוא טעה בפנייה.

רונית תירוש: זה מכפיף את עצמו לחוק הספורט.

מירב ישראלי: לא בדרך של הביטוח, אבל לעירייה יש ביטוח- - -

אלכס מילר: אורי, למה אתם לא מבקשים חובת דיווח מהשלטון המקומי על פעילויות הספורט?

אורי שפר: אנחנו יכולים לשקול את זה, לראות איך להתמודד עם זה, אבל זה דבר שהוא מורכב.

אלכס מילר: ברור שזה מורכב.

אורי שפר: אתה תקבל איזה אסמכתא על ביטוח, אתה לא יודע מה ההיקף שלה, אתה לא יודע אם היא עומדת במבחן המציאות.

אורי שפר: אתה לא מומחה בתחום.

אלכס מילר: עזוב את הנושא של הביטוח.

אלכס מילר: אני שואל שאלה פשוטה, משרד הספורט, שכביכול לוקח ועושה הסדרים- - - למה אין חובת דיווח של השלטון המקומי בעניין של כל מיני קבוצות וכו' שקמות תחת הגג שלהם?

אלכס מילר: אתם לא רוצים את הדבר הזה?

אלכס מילר: כי מחר, באמת, יכול לקרות- - -

אורי שפר: ילדים במערכת החינוך מבוטחים 24 שעות, לא משנה איפה הם פעילים.

עפרה שרון: הפוליסה היא מאוד מצומצמת.

עפרה שרון: הפוליסה לא הייתה מכסה את השברים שנגרמו לו.

יעקב פרידברג: אם הביטוח הזה מספיק במערכת החינוך לטיולים, לחוגים, לתנועות נוער, הוא צריך להספיק גם למשחק- - -

אלכס מילר: השאלה מי מפקח, כי כשאתה עושה טיול יש לך את המורה, כשאתה עושה פעילות- - -

עפרה שרון: אז יש לך את מי שארגן את הפעילות.

אורי שפר: מנהל מחלקת הספורט ביישוב.

אלכס מילר: אוקי.

אלכס מילר: טוב, רבותיי, צריך לעשות על זה דיון בנפרד ואז להביא את הנתונים, כי אי אפשר ככה להכניס לחוק איזה שהוא מקרה בודד שקרה.

אלכס מילר: עוד הערות, רבותיי?

אביבית ברקאי- אהרונוף: אם אפשר עוד הערה אחת.

אביבית ברקאי- אהרונוף: לגבי ספורטאי שמלאו לו 17 שנים, גם הנושא הזה עלה בדיון לקראת קריאה ראשונה, האם להעלות את זה לגיל 18.

אלכס מילר: טוב, את זה אנחנו נשאיר לוועדה מקצועית בראשות השרה, כל הנושא של המעברים שהם עושים עכשיו.

אלכס מילר: צריך לתת להם לעשות משהו.

אלכס מילר: אני רוצה להשאיר להם קצת עבודה.

אביבית ברקאי- אהרונוף: אני חושבת שעדיין תהיה עבודה, עמדתנו הובהרה בפעם שעברה ו- - -

אלכס מילר: תראי, יש להם את הוועדה, הם ייתנו סקירה מלאה בכל מה שקורה בתחום הזה.

אלכס מילר: אנחנו עשינו פה תיקון הכרחי מאוד שהוא די בעייתי מבחינת הכמות, כשאני מסתכל על פניות שקיבלנו.

אלכס מילר: אני קיבלתי מעט פניות, דרך אגב, בנושא של בין 17 ל-18, יותר בין 15 ל-17.

אלכס מילר: בעניין הזה יש להם את הוועדה, הם יעשו, אז אני רק מבקש להרחיב את הבדיקה מקטינים עד 18.

אלכס מילר: אני לא יודע איזה הגדרות עשיתם שם לוועדה, זה בפנים ה-18 או שזה עד 17?

אלכס מילר: תעשו את הבדיקה הזאת.

אלכס מילר: אורי, אני גם מבקש את הסוגיה של החוזים ואת העניין של הספורטאים המצטיינים.

אלכס מילר: כי הנושא הזה פרוץ מאוד.

אלכס מילר: אני שומע פה אנשים שבאמת היו ברמה מאוד גבוהה ורק בגלל סכסוך שהיה בפנים פשוט נפלו.

אורי שפר: אין ולא יכול להיות.

אלכס מילר: היה, היה, היה לי בכמה איגודים.

אורי שפר: מי שממליץ על הספורטאים זה האיגוד, אבל זה עובר את הוועדה שלנו שבה יושבים, כפי שאתה יודע- - -

אלכס מילר: אבל אם מועדון לא מעביר את הנתון לאיגוד, האיגוד לא ימליץ.

אורי שפר: נכון.

אלכס מילר: נו, אז מה אתה רוצה?

אורי שפר: איך אני מחר אפתור את זה?

אורי שפר: אני גם לא יודע.

אלכס מילר: אני אגיד לך.

אורי שפר: ---שלא ממליץ, לא ממליץ.

אלכס מילר: בסדר, אז צריך לבחון את האפשרות שיהיה איזה שהוא מנגנון שמאתר את הספורטאי- - - תשמע, כשאני שומע שבגלל סכסוך במועדון, היה לי בהיאבקות, אתה מכיר את הסיפור הזה.

אלכס מילר: זה היה לפני ארבע שנים, שני חבר'ה צעירים שהיו אלופים בכל דבר, בגלל סכסוך שהיה בתוך ההתאחדות שם בין המועדונים פשוט סגרו להם את כל ההשתתפויות במשך כמה- - -

עפרה שרון: אנחנו עשינו תיקון בנושא של המצטיינים והוספנו אפשרות של היחידה לספורט הישגי והיחידה לספורט תחרותי להמליץ על שניים שלא המליצו עליהם ולבחון על פי כישורים שלהם אפשרות להסתייע ב- - -

אלכס מילר: בסדר, אז צריך לבדוק אם זה עובד.

עפרה שרון: זה משהו שהתחיל עכשיו, אנחנו נבחן אותו במבחן המציאות.

מירב ישראלי: יש אופציה גם ללא המלצת הגוף ש- - -

עפרה שרון: שאפשר יהיה להוסיף מעבר להמלצת הגוף גם המלצות של היחידה לספורט תחרותי- - -

מירב ישראלי: זאת אומרת שזה עדיין תלוי בהמלצה ראשונית של הגוף?

עפרה שרון: לא, יש המלצות של הגוף ואפשר על ההמלצות האלה להוסיף עוד מועמדים.

עפרה שרון: הגבלנו את זה, אני לא זוכרת אם זה- - -

אלכס מילר: בסופו של דבר כך או אחרת ההתאחדות חייבת להיות מעורבת בכל העניין הזה כי ברגע שספורטאי הופך להיות ספורטאי מצטיין הוא חייב להשתתף בכל התחרויות ובכול.

אלכס מילר: אבל צריך לתת איזה שהיא חשיבה שההתאחדות, גם אם יש בעיה בתוך המועדון, היא יכולה להוציא את הספורטאי מכל הסיפור הזה.

אלכס מילר: גם אם נגיד מועדון אומר 'לא, אני לא ממליץ על זה, אני ממליץ אחרת', ואז ההתאחדות רואה שהספורטאי הזה- - - כמובן שזו לא יכולה להיות החלטה בלעדית, חייב להיות פה- - - אז אני מבקש, כשאתם עושים כבר את הוועדה הזאת על כל הנושא של מעברים, לבחון את הסוגיה של הספורטאי המצטיין.

עפרה שרון: ספורטאים מצטיינים שלא הומלצו על ידי מועדונים.

אלכס מילר: צריך מנגנון קצת יותר מקצועי בעניין של קבלת החלטות בכל המנגנונים האלה.

אלכס מילר: בוא נגיד ככה, זה פחות מעניין אולי התאחדויות לכדורגל וכו' כי זה יותר אישי.

אביבית ברקאי- אהרונוף: רק אם אפשר, שוב, לגבי גיל 18.

אביבית ברקאי- אהרונוף: שוב, מאחר שפה מתייחסים לספורטאי שמלאו לו 17 ויש איזה שהוא שוני לגבי קביעה בתקנון נקודות מסוימות, כלומר עלולה להיות פה איזה שהיא פגיעה.

אביבית ברקאי- אהרונוף: שוב, אנחנו מתייחסים בכל זאת לקטינים, אולי כדאי, כדי להשלים את ההליך הזה, להעלות את - - -

אלכס מילר: תעשי לי טובה, את כל ההערות שלך וכל מה שקשור למעברים עד גיל 18, כל הנושא של הביטוח, כל הדברים הנקודתיים שאת מדברת עליהם, תעבירי את זה אליהם.

אלכס מילר: הם עושים עכשיו ועדה גדולה מאוד, אנחנו סיכמנו איתם שכרגע הנושא ההכרחי היה הסוגיה הזאת.

אלכס מילר: להתחיל עכשיו להפוך את החוק למשהו- - -

אביבית ברקאי- אהרונוף: סליחה, זה עלה גם בפעם שעברה וגם משרד המשפטים צידד בזה- - -

אלכס מילר: כן, אבל בפעם שעברה לא היה לנו את הוועדה, עכשיו הם הקימו ועדה.

אביבית ברקאי- אהרונוף: בסדר, לכן העליתי את זה.

אביבית ברקאי- אהרונוף: ועוד נקודה אחת, לגבי יידוע הקטין, כבר היום יש תקנות שמחייבות ליידע את הקטין ובזמנו נודע לנו שמאחר שלפי התקנות מי שחייב ליידע את הקטין זו האגודה ולא האיגוד, אבל- - -

אלכס מילר: על מה ליידע?

אביבית ברקאי- אהרונוף: לגבי תנאי מעבר של קטינים.

אביבית ברקאי- אהרונוף: לפי התקנות היום האגודה אמורה ליידע, בטופס המינוי לאגודה אמור להיות שם גם יידוע לגבי תנאי מעבר, אבל מאחר שהטופס שממלאים זה לאיגוד ולא לאגודה, קטינים לא ידעו על תנאי המעבר.

אלכס מילר: מה את מציעה?

אביבית ברקאי- אהרונוף: נאמר בתיקון, 'בעת הצטרפותו של ספורטאי שטרם מלאו לו 17 שנים לאגודת ספורט, תמסור לו האגודה', אז אולי פשוט על מנת שלא ייווצר איזה שהוא מצב שהאגודה איננה, שוב, אני לא מכירה את התהליך, אבל באה במגע עם הקטין באופן ישיר ויכולה למסור לו את המידע, אז האגודה או האיגוד.

מירב ישראלי: לא, אבל האיגוד- - -

אורי שפר: על העניין הזה אנחנו ישבנו עם דר' יצחק קדמן והלשכה המשפטית שלנו והצוות המקצועי שלנו מנסח עכשיו את המכתב שלדעתנו יועבר לאיגודים כדי שהם יידעו את האגודות בנושא הזה כפי שהתפיסה אומרת, דהיינו שהורים יידעו ביום שהם רושמים את הילד שלהם לאגודה מה הוא התהליך שבו הם יכולים לשחרר את הילד מה- - -

אלכס מילר: מה הבעיה להכניס את זה?

אלכס מילר: זה בסך הכול עניין של הודעה לשחקן.

רתם קמר: כן, אבל זה מהאגודה, לא מהאיגוד, לאיגוד אין מגע עם השחקן.

עפרה שרון: היום השחקנים, כשהם באים להירשם, הם לא נרשמים באגודה, האגודה רושמת אותם אבל ישירות לאיגוד.

עפרה שרון: בעצם יש פה איזה שהיא לאקונה שאם האגודה צריכה לתת לו בזמן שהוא נרשם לאגודה מידע, אז הם אומרים 'אנחנו לא רושמים לאגודה, אנחנו רושמים לאיגוד'.

רתם קמר: ויש גם הבדלים בין ענפים.

עפרה שרון: את זה אנחנו עכשיו רוצים להכליל, שהאיגוד ימסור לאגודה את הטופס של הזכויות והאגודה תחתים, כשהיא רושמת לאיגוד, יחד עם טופס הזכויות ש- - -

רתם קמר: כן, אבל בענפים קבוצתיים אין לנו קשר עם השחקן, זה רק האגודות.

רתם קמר: המגע הוא בין האגודה לשחקן, הוא לא בין האיגוד לשחקן.

אלכס מילר: רגע, אני יכול לבוא ולחייב אגודה בעת הצטרפות ספורטאי לאגודה, שהאגודה בעת הצטרפותו תהיה מחויבת לתת טופס הסבר של זכויותיו?

עפרה שרון: זה קיים.

אלכס מילר: זה קיים?

עפרה שרון: זה קיים, מה שקורה זה שיש לאקונה.

עפרה שרון: האגודה לא רושמת לאגודה, היא רושמת לאיגוד או להתאחדות ואז בעצם כשאתה אומר 'כשאתה רושם לאגודה', התשובה של האגודה, 'אנחנו לא רושמים לאגודה, אנחנו רושמים לאיגוד או להתאחדות', אז אנחנו אמרנו, 'אוקי, אנחנו יכולים לפתור את הנושא הזה בצורה מאוד טכנית- - -

מירב ישראלי: אבל זה בדיוק היה העניין, בגלל זה כתבנו הצטרפותו ולא הרשמתו.

אלכס מילר: תקשיב, בעת הצטרפותו של הספורטאי על ידי אגודה לאיגוד, חובתה של האגודה ליידע.

עפרה שרון: אז אנחנו אומרים שבמסגרת המסמכים שהוא חותם כדי להירשם לאיגוד, יהיה גם מכתב שהוא יחתום עליו- - -

רונית תירוש: להצטרף לאיגוד, לא להירשם לאיגוד.

רונית תירוש: הוא נרשם לאגודה והוא מצטרף לאיגוד.

אלכס מילר: אז בואו נכניס את זה, מה הבעיה?

אביבית ברקאי- אהרונוף: אז שוב תהיה את אותה הבעיה, כמו שיש בנוסח הקיים.

אורי שפר: בעיקרון ביום שהוא נרשם הוא מצטרף ו-וייס ורסה.

רונית תירוש: זה מה שאמרתי.

אלכס מילר: רבותיי, 'באחריות האגודה ליידע את השחקן על זכויותיו', מה הבעיה?

רונית תירוש: שם הוא עושה את ההרשמה, בוודאי.

אביבית ברקאי- אהרונוף: רק שיהיה כתוב בנוסח הזה.

מירב ישראלי: כן, יש סעיף היום בחוק הספורט, שזה 11ב שבפעם הקודמת נאמר שהוא לא מספיק, כי הוא אומר ככה; 'השר, באישור ועדת החינוך והתרבות של הכנסת, יקבע בתקנות את המידע שעל אגודת ספורט לכלול בטופס הרשמה לאגודה', ויש תקנות לפי הדבר הזה.

מירב ישראלי: כאן מה שרצינו לעשות זה גם להגיד בחוק הראשי ולא בתקנות, שיש מידע מסוים ספציפי שצריך להיות בטופס, ובנוסף, מכיוון שנאמר ב-11ב 'הרשמה לאגודה', הרשמה, ונאמר לנו שבעצם הוא לא נרשם באגודה, אלא הוא נרשם באיגוד, אבל הוא עדיין מצטרף לאגודה מסוימת, נכון?

מירב ישראלי: ההצטרפות היא לאגודה, אני לא טועה בעניין הזה?

קריאה: נכון.

מירב ישראלי: אז בעצם פה לא אמרנו הרשמה לאגודה אלא הצטרפות לאגודה.

מירב ישראלי: ברגע שהוא מצטרף, האגודה צריכה לתת לו.

מירב ישראלי: מה הבעיה?

אביבית ברקאי- אהרונוף: עלולה להיות בעיה בדיוק מהסיבה שהעלית.

אביבית ברקאי- אהרונוף: אם את אומרת שלפי הניסוח הקיים זה ימלא את הלאקונה שהייתה קיימת עד כה, אז נחה דעתי.

מירב ישראלי: בגלל זה אמרנו 'הצטרפות' ולא 'הרשמה'.

מירב ישראלי: אני חושבת שלא, אלא אם כן יגידו לי שיש בעיה גם עם הנוסח הזה.

עפרה שרון: לא, מה שהיא אמרה זה שהייתה לאקונה, היא רוצה להבין שהלאקונה הזאת התמלאה במסגרת הסעיף.

עפרה שרון: מה שאת אומרת עכשיו, זה בדיוק אכן מילא את הנקודה ש- - -

מירב ישראלי: כי עדיין מי שצריך לתת לו את החומר זו האגודה ולא האיגוד, נכון?

מירב ישראלי: אוקי, אז זה מדויק.

אלכס מילר: בסדר, הבהרנו את זה גם.

אלכס מילר: כן, משרד המשפטים.

יעקב פרידברג: בדברי ההסבר אמרת, זה היה בקריאה הראשונה, על ההצעות להקמת יחידה ייעודית במשרד רשם העמותות.

מירב ישראלי: ביקשת שניפגש איתם ואני נפגשתי איתם ואני יכולה לעדכן.

מירב ישראלי: בעיקרון מה שהם אמרו לי, שהם אכן עובדים על שינוי ארגוני שאמור להיכנס ל- - -

אלכס מילר: לפחות איזה 20 שנה.

מירב ישראלי: לא, הם אמרו לי שזה אמור ממש להתחיל בזמן הקרוב, כשהשינוי הארגוני הזה באמת יאפשר להם לעשות בדיקה רוחבית ולא אורכית- - -

אלכס מילר: מתי אמור להסתיים השינוי?

יעקב פרידברג: יש עבודה בראשות מנכ"ל משרד המשפטים, של בחינה של סיווג ארגונים ללא כוונת רווח, לאו דווקא ספורט, גם סוגים אחרים של אגודות, עמותות ודברים שרשם העמותות מטפל בהם, והכוונה היא באמת ליצור- - -

אורי שפר: יעקב ואדוני היושב ראש, אני מבקש לחזור לפתיחה של חברת הכנסת רונית תירוש, שאנחנו מכבדים ועומדים מאחוריה, הדיון צריך להיות בהסכמה שהגיעה אליה חברת הכנסת תירוש עם השרה לבנת ושום נושא אחר, שלא היה כלול באותה העת, לא יעלה לדיון, לכן אני גם לא רוצה- - -

אלכס מילר: לא, להעלות לדיון- - -

אורי שפר: לא לדון בנושא הזה ואני לא רוצה להעלות בדברי ההסבר את הנושא של הבוררות.

אורי שפר: הנושאים האלה לא היו בדיון הראשוני- - -

אלכס מילר: יש הבדל בין דיון לבין כניסה לתוך- - -

עפרה שרון: אנחנו רק מבקשים שזה יוסר מדברי ההסבר, שלא תהיה הצבעה.

אלכס מילר: דברי ההסבר לא- - -

אורי שפר: דברי ההסבר נכללים בהצבעה.

יעקב פרידברג: רק מה שבנוסח הוא- - -

מירב ישראלי: לא, זה רק הנוסח.

אלכס מילר: דברי ההסבר זה לא חלק מהחוק.

אורי שפר: בכל אופן, שיירשם.

מירב ישראלי: לא, כי אני התבקשתי להיפגש איתם ולבדוק את העניין הזה ואני אומרת שנפגשתי איתם- - -

אורי שפר: אגב, אפשר אחר כך, יכול להיות שאנחנו נדון ואנחנו נהיה אפילו באותה דעה, אני רק אומר שמה שאז לא סוכם אנחנו לא מעלים היום לדיון.

אלכס מילר: אורי, תודה.

מירב ישראלי: אין בעיה, אני רק מעדכנת מה היה בפגישה ביני לבינם ושאכן הם מעצמם, באופן עצמאי, עומדים לעשות שינוי ארגוני ברוח הזאת.

אלכס מילר: בסדר, אני אקיים ישיבה על הסוגיה הזאת, ישיבה נפרדת על כל מה שקשור לרישום, בדיקה, ניהול של כל אותן עמותות ספורט ברשם העמותות.

אלכס מילר: נעשה כאן דיון רחב בסוגיה הזאת- - -

יעקב פרידברג: אני מבקש לזמן לישיבה הזאת לא את משרד המשפטים בגדול, אלא את רשם העמותות ספציפית.

אלכס מילר: ברור, אתם לב לבו לש כל הסיפור הזה.

אלכס מילר: עוד הערות?

אלכס מילר: אז עכשיו להקריא.

מירב ישראלי: (מקריאה): " תיקון סעיף 7.

מירב ישראלי: 1.

מירב ישראלי: בחוק הספורט, התשמ"ח-1983 (להלן – החוק העיקרי), בסעיף 7(א), בסופו יבוא "ביטח אחד הגופים האמורים ספורטאי הנוטל חלק בתחרות ספורט מסוימת – יהיו הגופים האחרים פטורים מביטוח כאמור; "תיקון סעיף 11א.

מירב ישראלי: 2.

מירב ישראלי: בסעיף 11א לחוק העיקרי – "(1) בסעיף קטן (א1)" -שזה באמת 15 עד 17- "אחרי "להודיע בפגרה" יבוא "או במחצית הראשונה של עונת ספורט", ובסופו יבוא "או אותה עונה" –כאן רשמתי לעצמי את ההערה לבדוק עם הנסחית אם צריך להבהיר את הניסוח למה שרֹתם העלה, שבאמת הוא מסיים את העונה- "לפי העניין; בלי לגרוע מהוראות סעיף קטן (א4), ספורטאי כאמור יוכל להודיע על רצונו לעבור לאגודה אחרת במחצית השנייה של עונת ספורט אם ועדה מיוחדת אישרה כי התקיימו נסיבות חריגות המצדיקות זאת, הכול כפי שייקבע בתקנון לפי סעיף 10, והוא יוכל לעבור לאותה אגודה בסיומה של אותה עונה"; זה כמובן כפוף להוראות התקנון.

מירב ישראלי: "(2) אחרי סעיף קטן (א4) יבוא: "(א5) בעת הצטרפותו של ספורטאי שטרם מלאו לו 17 שנים לאגודת ספורט, תמסור לו האגודה מידע בכתב על זכויותיו לפי כל דין ובהתאם לתקנון לפי סעיף 10, לרבות מידע בעניין אפשרות המעבר לאגודה אחרת ותנאיו; השר יקבע תקנות בנוגע לאופן מסירת המידע ומועדיו"; זה בנוסף על מה שיש היום ב-11ב.

אלכס מילר: מצוין.

מירב ישראלי: (מקריאה): "(3) במקום סעיפים קטנים (ב) עד (ב2)" -שזה מעבר של בגירים- "יבוא: "(ב) ספורטאי שמלאו לו 17 שנים המבקש לעבור לאגודת ספורט אחרת יוכל, באין הסכמה להעברתו ובכפוף לתנאים שייקבעו בתקנון לפי סעיף 10, להגיש, בפגרה, טופס הסגר, ולעבור לאגודה אחרת לאחר שנכנס להסגר; תקופת ההסגר תהיה כפי שייקבע בתקנון כאמור ולא תעלה על עונת ספורט אחת.

מירב ישראלי: "(ב1) התנאים למעבר של ספורטאים מאגודת ספורט אחת לאחרת כאמור בסעיף קטן (ב), לרבות תשלום או גמול לאגודה שממנה מבקש הספורטאי לעבור, ותקופת ההסגר, ייקבעו בתקנון לפי סעיף 10, על בסיס שיקולים אלה: "(1) גיל הספורטאים; "(2) תקופת פעילותם של ספורטאים באגודה שממנה הם מבקשים לעבור; "(3) המשאבים שהושקעו באימונם ובקידומם של הספורטאים".

יהודית גידלי: למה עד עכשיו היה ספורטאי ועכשיו ספורטאים?

מירב ישראלי: אני אבדוק את זה עם דפנה.

רונית תירוש: להצביע?

אלכס מילר: רבותיי, יש הערות סופית לנוסח?

אלכס מילר: אין.

אלכס מילר: הצבעה בעד הצעת החוק - רוב אושר פה אחד טוב, גברתי, חברת הכנסת תירוש, אני מברך על הצעת החוק שלך.

אלכס מילר: הצעת החוק שלך אושרה פה אחד.

רונית תירוש: תודה רבה.

אלכס מילר: ואת תעלי למליאת הכנסת לאישור לקריאה שנייה וקריאה שלישית, אני מעריך כבר בשבוע הבא, אם גברתי היועצת המשפטית תוכל- - -

מירב ישראלי: לא אמורה להיות בעיה.

אלכס מילר: יש לנו בשבוע הבא את שבועות, אבל בעזרת ה' אני מקווה מאוד שאני אהיה זה שייצג את הצגת החוק שלך.

רונית תירוש: בעזרת ה' ותודה רבה על העזרה.

אלכס מילר: תודה.